《吁嗟行》
明代·薛始亨

吁嗟世运遭阳九，海水群飞鹿西走。吴越长江不可支，岭海弹丸成躏蹂。

民生生趣何太戚，日接干戈夜刁斗。诛求处处及鸡豚，高山为童星在罶。

孤儿藁葬未全收，寡妇吞声哭已久。疮痍况复逢荐饥，逃亡那得终南亩。

其间捭阖滋奸蠹，依凭城市为哮吼。忍令肝脑尽涂地，但取膏脂日充口。

东城儳语陇山鸟，西山竞猎韩卢狗。五更银箭舞西施，万里霜蹄调造父。

雪消毡帐腊初残，花扑酪浆春恐后。嗟予三十弃儒冠，招招人涉邛须友。

未能藩魏终踰垣，岂学剧秦为覆瓿。一枝深林栖莫定，二顷负郭复何有。

行见扬尘会种桑，堪怜合抱曾栽柳。颇轻学剑一人敌，却羡立言三不朽。

朝从南浦采芳荃，夕向中州揽宿莽。攒眉白社或逃禅，散发竹林聊养寿。

君不见子房下邳呼孺子，异书获遇桥边叟。又不见吕望海滨曾白首，非螭共载周王狩。

国士千秋讵可量，流落当年犹未偶。吁嗟悠悠何足论，狂来且醉高阳酒。

作者简介：薛始亨（一六一七-一六八六），字刚生，号剑公，别署甘蔗生、二樵山人。顺德人。明思宗崇祯间诸生。少与屈大均同学于岭南名儒陈邦彦。明亡后，始亨与大均同弃诸生，不复仕进，隐于草莽。国乱，寓于羊城，后返龙江。年五十出游于罗浮、西樵间。后入罗浮山为道士。年七十而卒。著有《蒯缑馆十一草》、《南枝堂稿》。清陈伯陶编《胜朝粤东遗民录》卷二有传。薛始亨诗，以何氏至乐楼丛书本《南枝堂稿》为底本，参校中山图书馆所藏民国蔡氏手抄本，叶恭绰校香山莫氏片玉书斋本（简称片玉斋本）。